সকাল ৬টা থেকে রাত্রি ১০টা পর্যন্ত কন্ডোমের বিজ্ঞাপন টেলিভিশনে দেখানোর উপর নিষেধাজ্ঞা জারি করেছিল কেন্দ্রীয় মন্ত্রক। তার পরেই শুরু হয় বিতর্ক।
মন্ত্রক সুর নরম করে জানিয়েছে, শুধু যে বিজ্ঞাপনগুলোয় ‘সেক্সুয়ালি এক্সপ্লিসিট কনটেন্ট’ রয়েছে সেগুলো দেখানোর উপরেই নিষেধাজ্ঞা থাকছে। কেন্দ্রীয় তথ্য ও সম্প্রচারমন্ত্রকের তরফে বিবৃতি দিয়ে জানানো হয়েছে, ‘যে বিজ্ঞাপনগুলোয় মহিলাদের যৌনবস্তু হিসেবে দেখানো হয়নি, সেগুলোর সম্প্রচার চলতে পারে’। এবং যে বিজ্ঞাপনগুলোয় নিরাপদ যৌনতার বিষয়ে দেশের নাগরিকদের সচেতন করা হয়েছে, সেগুলো যেমন চলছিল চলুক।
প্রথমে কেন্দ্রীয় মন্ত্রক একটি নির্দেশিকা জারি করে বলেছিল, কিছু চ্যানেল রয়েছে যারা বার বার কন্ডোমের বিজ্ঞাপন সম্প্রচার করে, যেগুলো শিশুদের পক্ষে অশ্লীল। তারপর রাজস্থান হাইকোর্ট কেন্দ্রীয় তথ্য ও সম্প্রচারমন্ত্রক এবং স্বাস্থ্য মন্ত্রককে নোটিস জারি করতে বলে বিষয়টির ব্যাখ্যা চেয়ে। তারপরই বিষয়টি স্পষ্ট করা হয়েছে।